CELEX: 62011TN0652
Language: lv
Date: 2011-12-23 00:00:00
Title: Lieta T-652/11: Prasība, kas celta 2011. gada 23. decembrī — Sabbagh /Padome

25.2.2012   
            
            
               LV
            
            
               Eiropas Savienības Oficiālais Vēstnesis
            
            
               C 58/12
            
         Prasība, kas celta 2011. gada 23. decembrī — Sabbagh/Padome
   (Lieta T-652/11)
   2012/C 58/22
   Tiesvedības valoda — franču
   
      Lietas dalībnieki
   
   
      Prasītājs: Bassam Sabbagh (Damas, Sīrija) (pārstāvji — M.-A. Bastin un J.-M. Salva, advokāti)
   
      Atbildētāja: Eiropas Savienības Padome
   
      Prasījumi
   
   Prasītāja prasījumi Vispārējai tiesai ir šādi:
   
               —
            
            
               atzīt šo prasības pieteikumu par pieņemamu kopumā;
            
         
               —
            
            
               atzīt to par pamatotu visos tā pamatos;
            
         
               —
            
            
               noteikt, ka apstrīdētie akti var tikt daļēji atcelti, jo daļa no atceļamajiem aktiem ir atdalāma no visa pasākuma;
            
         
               —
            
            
               tāpēc
               
                           —
                        
                        
                           daļēji atcelt 2011. gada 1. decembra Lēmumu 2011/782, ar ko atceļ Lēmumu 2011/273/KĀDP par ierobežojošiem pasākumiem pret Sīriju, kā arī 2011. gada 14. novembra Īstenošanas regulu (ES) Nr. 1151/2011, ar ko īsteno Regulu (ES) Nr. 442/2011 par ierobežojošiem pasākumiem saistībā ar situāciju Sīrijā, tiktāl, ciktāl Bassam Sabbagh ir ietverts to personu sarakstā, pret kurām ir noteiktas sankcijas;
                        
                     
                           —
                        
                        
                           pakārtoti, atcelt 2011. gada 1. decembra Lēmumu 2011/782, ar ko atceļ Lēmumu 2011/273/KĀDP par ierobežojošiem pasākumiem pret Sīriju, kā arī 2011. gada 14. novembra Īstenošanas regulu (ES) Nr. 1151/2011, ar ko īsteno Regulu (ES) Nr. 442/2011 par ierobežojošiem pasākumiem saistībā ar situāciju Sīrijā, svītrojot Bassam Sabbagh no to personu saraksta, pret kurām ir noteiktas sankcijas;
                        
                     
         
               —
            
            
               pakārtoti, atzīt šos lēmumus un regulu par nepiemērojamiem attiecībā uz Bassam Sabbagh un izdot rīkojumu par viņa vārda un uzvārda un viņa datu svītrošanas no to personu saraksta, uz kurām attiecināmi Eiropas Savienības ierobežojošie pasākumi;
            
         
               —
            
            
               piespriest Padomei samaksāt prasītājam USD 500 000 apmērā kā pagaidu kompensāciju par morālu un mantisku kaitējumu, kas radies sakarā ar Bassam Sabbagh ietveršanu to personu sarakstā, pret kurām ir noteiktas sankcijas;
            
         
               —
            
            
               piespriest Padomei atlīdzināt visus tiesāšanās izdevumus, un it īpaši visas izmaksas, honorārus un izdevumus, kas prasītājam attiecībā uz savu aizstāvību radušies šajā instancē.
            
         
      Pamati un galvenie argumenti
   
   Prasības pamatošanai prasītājs izvirza sešus pamatus.
   
               1)
            
            
               Ar pirmo pamatu tiek apgalvots, ka ir pieļauta acīmredzama kļūda vērtējumā tiktāl, ciktāl prasītājs apstrīd pret viņu izvirzītos motīvus apstrīdētajos aktos.
            
         
               2)
            
            
               Ar otro pamatu tiek apgalvots, ka ir pārkāptas tiesības uz aizstāvību un tiesības uz lietas taisnīgu izskatīšanu, jo prasītājam netika paziņots par apstrīdētajiem aktiem un viņam netika nosūtīts neviens pierādījums vai būtiska norāde, ar ko tiktu pamatota viņa ietveršana to personu sarakstā, pret kurām ir noteiktas sankcijas.
            
         
               3)
            
            
               Ar trešo pamatu tiek apgalvots, ka ir pārkāpts pienākums norādīt pamatojumu, jo atbildētāja, veicot ierobežojošos pasākumus pret prasītāju, apstrīdētajos aktos esot izmantojusi vienīgi apstiprinošu formulējumu un to nav pamatojusi.
            
         
               4)
            
            
               Ar ceturto pamatu tiek apgalvots, ka ir pārkāptas tiesības uz efektīvu vēršanos tiesā tiktāl, ciktāl pienākuma norādīt pamatojumu pārkāpums liedz Eiropas [Savienības] tiesai pārbaudīt apstrīdēto aktu likumību.
            
         
               5)
            
            
               Ar piekto pamatu tiek apgalvots, ka pastāv īpašumtiesību pārkāpums tāpēc, ka ar noteiktajām sankcijām tiek nesamērīgi aizskartas prasītāja tiesības brīvi rīkoties ar saviem līdzekļiem.
            
         
               6)
            
            
               Ar sesto pamatu tiek norādīts uz kaitējumu, kas radies, ietverot prasītāju to personu sarakstā, pret kurām ir noteiktas sankcijas, jo apstrīdēto aktu publicēšana presē esot ietekmējusi prasītāja klientu tiesisko paļāvību uz viņu.